Folketing
2004-11-18

Pressenævnet er med andre ord ikke for os at se at forveksle med en domstol, det er en del af et helt særligt presseretligt ansvarssystem, som kan behandle klagesager mod medier, der ikke har overholdt medieansvarslovens bestemmelser om god presseetik. Som det også har været fremme, kræver det, hvis Pressenævnet skal kunne behandle en klage over et medie, at mediet har tilmeldt sig nævnet, og at mediet kan sidestilles med traditionel nyhedsformidling, som det bl.a. kendes fra DR og TV 2. Problemet med den nuværende model, som SF rigtigt nok peger på, er, at nogle medier tilsyneladende ikke har tilmeldt sig Pressenævnet. Og konsekvensen er så, som det også var fremme, at Pressenævnet ikke vil kunne behandle sager mod disse medier. SF kræver derfor, at den såkaldte anmeldepligt ophæves, så Pressenævnet automatisk vil kunne behandle sager mod alle medier, samt at medieansvarsloven tilpasses i lyset af udviklingen i mediebilledet. Umiddelbart synes vi i Socialdemokratiet, at det lyder som et naturligt forslag, ikke mindst i lyset af internettets revolution af mediebilledet.